Lillestrøm

**Lillestrøm** er en kommune på Nedre Romerike i Akershus fylke. Kommunen ble dannet 1. januar 2020 ved sammenslåing av Fet, Skedsmo og Sørum kommuner, men har også tidligere vært egen kommune. Navnet Lillestrøm på den nye storkommunen ble bestemt av Kommunal- og moderniseringsdepartementet i 2017. Lillestrøm by er den største tettbebyggelse i kommunen og etter SSBs definisjon en del av tettstedet Oslo.

Med  innbyggere, er Lillestrøm den tredje største kommunen i Akershus, og den niende største i landet per .

## Geografi
Lillestrøm kommune ligger på Nedre Romerike i Akershus fylke, øst for Oslo. Kommunen grenser til Oslo, Lørenskog, Rælingen, Enebakk, Indre Østfold, Aurskog-Høland, Nes, Ullensaker, Gjerdrum og Nittedal kommune.

Elven Nittelva renner igjennom Lillestrøm, fra Nittedal, igjennom kommunen og bysentrum, og deretter de siste kilometrene som et skille til Rælingen.

Kommunens høyeste punkt er den søndre toppen på Røyskollen, 347,5 moh, sørøst for Fetsund på grensa mot Aurskog-Høland.

## Næringsliv
Kjeller i Lillestrøm utgjør et av Norges største forskning-, innovasjons- og teknologimiljøer. Her ligger blant annet Forsvarets forskningsinstitutt, Institutt for energiteknikk, NILU – Norsk institutt for luftforskning, NORSAR, Justervesenet og en avdeling av Oslomet – storbyuniversitetet.

Messe- og konferansesenteret Norges Varemesse ligger i Lillestrøm by. Messesenteret «X Meeting Point» ligger på Hellerudsletta.

I Lillestrøm by er det etablert ca. 200 butikker og ca. 50 serveringssteder. Bysenteret Lillestrøm Torv ligger midt i byen, rommer 60 butikker og har i underkant av tre millioner besøkende hvert år. Kjøpesenteret Strømmen Storsenter ligger på Strømmen og rommer totalt 195 butikker og kjøpesenter.

Medlemsorganisasjon for næringslivet i regionen heter *Kunnskapsbyen Lillestrøm.*

## Samferdsel
Jernbanen fra Oslo S deler seg ved Lillestrøm stasjon, mot henholdsvis Gardermoen og Jessheim i nord og Kongsvinger i øst. I vestlig retning går det direktetog til Oslo gjennom Romeriksporten samt lokaltog over bakken på Hovedbanen gjennom Groruddalen.

Det er to firefelts motorveier i kommunen. E6, som forbinder kommunen med Oslo og Gardermoen, passerer Skjetten, Skedsmokorset og Frogner. Riksvei 159 forbinder Strømmen og Lillestrøm med Oslo.

Lillestrøm ble i 2008, 2010, 2012, 2014 og 2016 av Syklistenes Landsforening kåret til Norges beste sykkelby. Skedsmo kommune (nå en del av Lillestrøm) hadde et godt sammenhengende sykkelveinett, og promoterte dette blant annet gjennom et eget sykkelkart og tilbud om sykkelruter for nedlasting til GPS. For å bedre syklistenes fremkommelighet, innførte kommunen også egne unntak for syklister på enkelte enveiskjørte veier.

## Kunst og kultur

Lillestrøm Kultursenter er kommunens største kulturhus. Lillestrøm Kultursenter ble innviet i 1926 og har adressen Kirkegata 11. I 2006 ble en utvidet versjon av Lillestrøm Kultursenter åpnet, med påbygg på begge sider av den opprinnelige hovedbygningen. Lillestrøm Kultursenter ligger ca. 150 meter fra Lillestrøm stasjon. Lillestrøm Kultursenter arrangerer konserter, teaterforestillinger, show og foredrag, samt tilbyr kurs- og konferansefasiliteter. Leietagere på Lillestrøm Kultursenter er blant annet Norsk Ballettinstitutt, Unge Viken Teater og Scene 5 - restauranten på Lillestrøm Kultursenter. Foretaket Lillestrøm Kultursenter eier også selskapslokalet Samfundet.

Nitja senter for samtidskunst (tidligere Akershus Kunstsenter) åpnet i nye hus våren 2021. Huset ble tegnet av Haugen/Zohar arkitekter. Kunstsenteret ble støttet av Viken fylkeskommune og Lillestrøm kommune, og viser og formidler nasjonal og internasjonal samtidskunst, med skiftende utstillinger.

Fetsund Lenser var et av de store tømmerfløtingsanleggene for sortering og bunting av tømmer og var i virksomhet fra 1861 til 1985. Anlegget er i dag fredet som et teknisk industrielt kulturminne og består av et to km langt fløtingsanlegg i elva og ca. 25 bygninger hvor de fleste er fredet. Det i dag fløtingsmuseum med utstillinger som formidler fløtingshistorie og historien om fløtingsanleggene på Bingen og Fetsund. På området ligger også Nordre Øyeren naturreservat, og begge sentrene er en del av MiA - Museene i Akershus.

## Idrett
I Lillestrøm kommune er det et stort idrettstilbud og mange idrettsanlegg – både kommunale anlegg og anlegg som idrettslagene selv har ansvaret for. Idrettslagene, som er medlem av Norges idrettsforbund (NIF), er organisert under Lillestrøm idrettsråd. Idrettsrådet har eget styre, og i 2021 ble det første gang ansatt en daglig leder. Lillestrøm kommune har en avdeling som jobber med idrett. På kommunens nettside finnes oversikt over idrettshaller, svømmehaller, skiløyper, treningsparker, skøytebaner, skatepark og badeplasser.

Lillestrøm Sportsklubb (LSK), ble stiftet i 1917 og har vunnet fem seriemesterskap og syv norgesmesterskap (per februar 2026). LSK spiller sine hjemmekamper på Åråsen stadion, som tar 10 540 tilskuere.

Romerike Jujutsu Klubb ble oppretteet i 1982, holder til på Strømmen og er medlem av Norges Kampsportforbund. LSK Kvinner Fotballklubb er en kvinnefotballklubb fra Lillestrøm. Den ble stiftet 10. oktober 1989 under navnet Setskog/Høland. I 2001 skiftet klubben navn til Team Strømmen og overtok plassen i Toppserien. Siden desember 2009 heter de LSK Kvinner FK. Per februar 2025 har LSK Kvinner FK vunnet Toppserien sju ganger, delt flest med Trondheims-Ørn, vunnet seks cupgull og tatt «The Double» fem ganger. Klubben spiller sine kamper i LSK-hallen.

Lillestrøm Lions Rugby League Klubb ble stiftet i 2009 og var den første organiserte klubben i Norge som spilte denne grenen av rugby (Rugby League). Klubben holder til på Vigernesjordet og har vunnet norgesmesterskapet i årene 2022–2024.

## Kirkebygg

Den norske kirke har en rekke kirkebygg i kommunen:
* Blaker kirke
* Dalen kirke
* Fet kirke
* Frogner kirke
* Frogner gamle kirke
* Lillestrøm kirke
* Skedsmo kirke
* Strømmen kirke
* Sørum kirke.

Andre samfunn:
* St. Magnus Katolske kirke
* Jesu Kristi kirke av siste dagers hellige har et kirkebygg i Lillestrøm.
* Oslo Kristne Senter
* Lillestrøm Metodistkirke
* Filadelfiakirken Lillestrøm
* Strømmen adventistkirke
* Siden 2003 har Den Thailandske Buddhistforening hatt sitt hovedkvarter, «Wat Thai Norway», i Lillestrøm.

Tidligere kirkebygg:
* Asak kirke
* Asak kirkeruin
* Borgen kirke
* Imshaug stavkirke
* Refsum kirke
* Skea kirke

## Politikk

Kommunestyret er kommunens øverste politiske organ og består av 55 representanter. Kommunestyret ledes av ordfører.

### Kommunestyrevalget 2023
Lillestrøm kommunes kommunestyre ble valgt under Kommunestyrevalget 2023. 56,2 % av de stemmeberettigede benyttet seg av stemmeretten under valget som ga følgende resultat:

## Historie

### Lillestrøm kommune (1902–1962)
Tettstedet Lillestrøm vokste fram som følge av at sagbruksprivilegiene ble opphevet i 1860. De første årene vokste bebyggelsen mer eller mindre tilfeldig fram omkring sagbrukene og jernbanestasjonen. Lillestrøm var en del av Skedsmo kommune fram til 1908. Regjeringen bestemte at fra 1878 skulle tettstedet ha avgrenset selvstyre med navnet Lillestrøm bygningskommune. Lillestrøm og Lørenskog ble skilt ut som egne kommuner fra 1. januar 1908. 1. januar 1962 ble Lillestrøm igjen slått sammen med Skedsmo.

### Kommunereformen
Kommunereformen var en reform av kommunestrukturen i Norge, igangsatt som et av de politiske prosjektene til Erna Solbergs regjering i 2014. I forkant av sammenslåingen ble det avholdt rådgivende folkeavstemninger i de tre kommunene. Fet og Skedsmo hadde avstemning 30. mai 2016. Spørsmålet var «Skal Fet og Skedsmo sammen etablere en ny kommune?», med svaralternativene Ja, Nei eller Blank. Sørum hadde avstemning samtidig med stortingsvalget 2017, 10. og 11. september 2017, med spørsmålet om innbyggerne ønsker en sammenslåing med Skedsmo og Fet eller ikke.

Til tross for at alle tre avstemninger fikk et nei-flertall foreslo Høyre, Fremskrittspartiet og Venstre "Skedsmo kommune, Fet kommune og Sørum kommune slås sammen fra 1. januar 2020". Stortinget vedtok 8. juni 2017 sammenslåing til Lillestrøm kommune med 86 mot 83 stemmer.  
Høyre (48), Fremskrittspartiet (29) og Venstre (9) stemte for, mens Arbeiderpartiet	(55), Senterpartiet	(10), Sosialistisk Venstreparti	(7), Kristelig Folkeparti (10) og Miljøpartiet De Grønne (1) stemte mot.

I anledning kommunereformen ble det utredet om de nærliggende tettstedene Rånåsfoss i Sørum og Auli i Nes skulle tilhøre samme kommune. I henhold til kommuneloven tilfaller grensejustering Kommunal- og moderniseringsdepartementet og ikke Stortinget. Fylkesmannen i Oslo og Akershus tok som ledd i dette initiativ til en innbyggerundersøkelse i 2018. Denne viste at hele 78 prosent av Auli-beboerne ville forbli i Nes, mens 15 prosent foretrakk nye Lillestrøm kommune. Blant Rånåsfoss-beboerne foretrakk 46 prosent Lillestrøm, mens 39 prosent ville tilhøre Nes. Fylkesmannen anbefalte 27. april at Rånåsfoss skulle bli en del av Nes (Akershus) Kommunal- og moderniseringsdepartementet vedtok senere grensejusteringen i tråd med Fylkesmannens anbefaling med virkning fra 1. januar 2020.

## Tettsteder i Lillestrøm kommune
Av de  innbyggerne i Oslo (tettsted) tilhører per   personer Lillestrøm kommune. Disse bor på Strømmen, i Lillestrøm, på Leirsund, på Skjetten, på Kjeller, Skedsmokorset eller Heksebergåsen.

## Referanser




## Eksterne lenker
* 
*